1. Predkladacia správa

Materiál „Správa o činnosti spoločnosti Slovenská konsolidačná, a.s. za obdobie august – október 2002“ sa predkladá na rokovanie vlády Slovenskej republiky na základe uznesenia vlády SR č. 376 zo dňa 2.5.2001, úlohy B1.

SK, a.s. spravovala k ultimu septembra 2002 pohľadávky v objeme 107 mld. Sk. Z celkového objemu pohľadávok predstavovali pohľadávky v konkurze 71,3%-ný podiel. SK, a.s. do 30.9. 2002 zinkasovala z realizácie pohľadávok celkom 1,3 mld. Sk, z toho z projektu VVK III. 27 mil. Sk (výberové konanie o najvhodnejšiu ponuku na odplatné postúpenie pohľadávok dlžníkov s dlhom od 2 do 10 mil. Sk). 

Na základe uznesenia vlády SR č. 790 z 30.8.2001 uhradila SK, a.s. do štátneho rozpočtu sumu 300 mil. Sk a v zmysle úverovej zmluvy o redistribučnom úvere uhradila NBS 367,2 mil. Sk.  

V rámci obchodnej činnosti SK, a.s. bolo vyhodnotených niekoľko významných projektov. V sledovanom období bol ukončený proces predaja akcií VÚB, a.s., ktorým SK, a.s. získala formou doplatku z predaja akcií VÚB, a.s. od spoločnosti Commit Holding International, s.a. 153 mil. Sk.  Ďalším projektom bol odpredaj spoločnosti Nový Calex, a.s.. Uvedená spoločnosť bola na základe rozhodnutia Krajského súdu v Bratislave odpredaná strategickému investorovi GENERAL FROST,  spol. s r.o. patriacemu litovskej firme Snaige. SK, a.s. získa odpredajom spoločnosti cca. 12 mil. Sk. 

V sledovanom období SK, a.s. vyhodnotila ponuku konzorcia Deutsche Bank AG a Gutmann Praha, a.s. na realizáciu projektu „joint venture“, ako aj ponuky záujemcov o kúpu akcií Poštovej banky, a.s.. SK, a.s. z hľadiska výnosnosti  neprijala predložené ponuky týkajúce sa vytvorenia spoločného podniku a predaja akcií Poštovej banky, a.s..

Hospodárskym výsledkom SK, a.s. k 30.9.2002 bola účtovná strata v sume 889,4 mil. Sk.